പി. വി അന്വര് എംഎല്എയുടെ റിസോര്ട്ടിലെ തടയണകള് പൊളിച്ചു നീക്കാന് നടപടി തുടങ്ങി കോഴിക്കോട് കക്കാടംപൊയിലിലെ പി.വി. അന്വര് എംഎല്എയുടെ റിസോര്ട്ടിലെ തടയണകള് പൊളിച്ചു നീക്കാന് കൂടരഞ്ഞി ഗ്രാമപഞ്ചായത്ത് നടപടി തുടങ്ങി. തടയണകള് പൊളിച്ചുനീക്കാന് റിസോര്ട്ട് അധികൃതര്ക്ക് കോഴിക്കോട് ജില്ലാ കളക്ടര് നല്കിയ സമയ പരിധി ഇന്നലെ അവസാനിച്ചിരുന്നു. പഞ്ചായത്ത് അധികൃതര് തടയണകള് സന്ദര്ശിച്ച് പൊളിച്ചു നീക്കുന്നതിനുള്ള കാര്യങ്ങള് വിലയിരുത്തി. ഹൈക്കോടതി നിര്ദേശത്തെ തുടര്ന്ന് പി.വി.ആര് റിസോര്ട്ടിലെ തടയണകള് പൊളിച്ചു നീക്കാന് ഉടമകള്ക്ക് ഒരു മാസത്തെ സമയമാണ് കോഴിക്കോട് ജില്ലാ കളക്ടര് അനുവദിച്ചത്. സമയപരിധി ഇന്നലെ അവസാനിച്ചിട്ടും ഉടമകള് തടയണ പൊളിച്ചില്ല. ഉടമകള് പൊളിച്ചുനീക്കിയില്ലെങ്കില് കൂടരഞ്ഞി പഞ്ചായത്ത് സെക്രട്ടറി ഇക്കാര്യം ഏറ്റെടുക്കണമെന്നും കളക്ടര് നിര്ദേശിച്ചിരുന്നു. പൊളിക്കാനുള്ള ചെലവ് ഉടമകളില് നിന്ന് ഈടാക്കണമെന്നും ഉത്തരവിലുണ്ട്. ഇതിന്റെ അടിസ്ഥാനത്തിലാണ് പഞ്ചായത്ത് അധികൃതര് സ്ഥലം സന്ദര്ശിച്ചത്. തടയണ പൊളിക്കാനുള്ള നടപടികള് തുടങ്ങിയെന്ന് പഞ്ചായത്ത് സെക്രട്ടറി ഒ.എ അന്സു പറഞ്ഞു. തടയണകള് പൊളിക്കാന് നടപടിക്രമം പൂര്ത്തിയാക്കാനെടുക്കുന്ന കാലതാമസമേ ഉണ്ടാകൂയെന്ന് പഞ്ചായത്ത് സെക്രട്ടറി പറഞ്ഞു. പഞ്ചായത്ത് ഭരണ സമിതി പ്രാഥമിക ചര്ച്ച നടത്തണം. തുടര്ന്ന് പൊളിച്ചു നീക്കാന് ടെന്ഡര് വിളിച്ച് കരാര് നല്കും. മറ്റു നടപടിക്രമങ്ങളും പൂര്ത്തിയാക്കണം. വിദഗ്ധരുമായി ചര്ച്ച നടത്തിയ ശേഷം പഞ്ചായത്ത് തുടര്നടപടികള് തീരുമാനിക്കും. സ്വാഭാവിക നീരൊഴുക്ക് തടയുന്നുവെന്ന് കണ്ടെത്തിയതിനാലാണ് പാര്ക്കിലെ നാല് തടയണകള് പൊളിച്ചുനീക്കാന് ഉത്തരവിട്ടത്. തടയണയിലെ വെള്ളം ഒഴുക്കിക്കളഞ്ഞിട്ടുണ്ടെന്നായിരുന്നു റിസോര്ട്ട് ഉടമകള് കൂടരഞ്ഞി ഗ്രാമ പഞ്ചായത്തിനെ അറിയിച്ചത്.